
Épületek energetikai analízisének innovatív módszerei

Kulcsszavak: Fenntarthatóság, Energiahatékonyság, Parametrikus modellezés, Mesterséges intelligencia, Energetikai elemzés
A jelen tanulmány az építészeti tervezés és energetikai elemzés metszéspontjában helyezkedik el, fókuszálva a fenntarthatóság és az energiahatékonyság előmozdítására az épületek teljes életciklusa során. Az elemzés tárgyát képezik a dedikált energetikai szoftverek, integrált alkalmazások, parametrikus modellezési technikák, valamint mesterséges intelligenciára épülő eszközök, amelyek összehasonlítását egy meghatározott szempontrendszer szerint végeztük el. A kutatás kiemeli a modellalapú módszertanok előnyeit és limitációit, továbbá rámutat a manuális adatbevitel és a technológiai specializáció közötti egyensúlyra.
Esettanulmányunk az alkalmazott energetikai analízis módszertanainak gyakorlati példáján keresztül demonstrálja a különböző eszközök alkalmazhatóságát és hatékonyságát, különös tekintettel az automatizált energiaoptimalizálásra. Az értekezés illeszkedik korábbi kutatásainkhoz, amelyek során a parametrizált benapozásvizsgálat és a VR-technológia építészeti implementációját vizsgáltuk. Összességében a tanulmány célja, hogy hozzájáruljon a fenntartható építészeti gyakorlat továbbfejlesztéséhez az innovatív energiaelemzési eszközök és módszerek elterjesztésével.



